Student wat glo tjello steel kry borgtog | Netwerk24
Student wat glo tjello steel kry borgtog
Deur Mike Van Rooyen 20 Januarie 2020 18:13
Die student van die Universiteit van die Vrystaat (UV) wat na bewering prof. Frederick Fourie, oudrektor van die universiteit, se waardevolle tjello gesteel het, is op borgtog van R500 vrygelaat.
Landdros Johandi Gouws het Xabiso Ndleneni (26) van Parkwes in die stad se saak tot volgende week uitgestel wanneer ’n verhoordatum vasgestel sal word.
Een van die foto's wat op Facebook geplaas is waarin die tjello vir R6 000 geadverteer word.
Adv. Tumelo Ramatlakane, namens die staat, het nie die aansoek dat hy op borgtog vrygelaat word, teengestaan nie.
Ndleneni sal in Bloemfontein bly.
Hoewel Ramatlakane gevra het dat borgtog op R2 000 vasgestel word, kon Ndleneni se ma net R500 bekostig.
Die tjello is vroeër vandeesmaand in ’n studentehuis in Parkwes gekry nadat Ndleneni dit glo teen R6 000 op Facebook probeer verkoop het. Dit is intussen swart gespuitverf.
Die Italiaans vervaardigde Enzo Lassi-tjello was 51 jaar lank Fourie se eerste en enigste tjello.
Hoewel die tjello se waarde in die polisiedossier op R50 000 geraam word, het Fourie vroeër gesê dit kan
baie meer werd wees.
Dit is ná ’n uitvoering van die Vrystaatse Simfonieorkes in September verlede jaar in die Odeion-teater op
die kampus van die UV gesteel.
Fourie was ’n gasheer by ’n geselligheid ná die konsert en hy het sy tjello agter die verhoog gelos waar al die
musici gewoonlik hul instrumente uit- en inpak.
Toe hy terugkom, was dit weg.
Meer oor: Universiteit Van Die Vrystaat (Uv) | Bloemfontein | Diefstal | Student | Borgtog | Professor | Hof
Prof kry sy gesteelde tjello terug – pikswart
Oudrektor kry gesteelde tjello toe student dit wou verkwansel